
Dunaszekcső Községi Önkormányzat Képviselő-testülete

9/2002. 

Jegyzőkönyv

Készült a Dunaszekcső Községi Önkormányzat Képviselő-testülete 2002.november 4-én megtartott   a l a k u l ó   üléséről.

Jelen vannak: Hegedüs György – a 2002.október 20-án megválasztott polgármester

                       Bíró Boglárka


Pappné Dobos Ildikó


Faller János


Tóth András


Bán Ferencné


Mezőlaki Ákos


Bokor Zoltánné


Hetényi Ádámné          - a 2002. október 20-án megválasztott képviselők

                       Fischer György a Helyi Választási Bizottság elnökhelyettese


Pest Éva jegyző

Igazoltan távol: Hauk Zsolt

Hetényi Ádámné korelnök üdvözli a megjelenteket. Megállapítja, hogy az ülés határozatképes, mert a 2002.október 20-án megválasztott polgármester és a 9 fő települési képviselő közül 8 fő az alakuló ülésen megjelent.

A korelnök javaslatot tesz a napirendi pontokra, melyet a testület jelenlevő tagjai vita és további javaslat nélkül elfogadnak az alábbiak szerint:

1.) A Helyi Választási Bizottság elnökhelyettesének tájékoztatója a választás eredményéről, a megbízólevelek átadása

Előterjesztő: Fischer György a HVB elnökhelyettese

2.) A képviselők és a polgármester eskütétele

      Esküvevő: Fischer György a HVB elnökhelyettese

3.) A polgármester illetményének megállapítása

      Előterjesztő: Hetényi Ádámné korelnök

4.) Az alpolgármester megválasztása

Előterjesztő: Hegedüs György polgármester

5.) Szervezeti és Működési Szabályzat  módosítása, megbízás az átfogó felülvizsgálatra

Előterjesztő: Hegedüs György polgármester

6.) Egyebek.

NAPIREND TÁRGYALÁSA

1.napirendi pont: Hetényi Ádámné korelnök felkéri Fischer Györgyöt a Helyi Választási Bizottság elnökhelyettesét, hogy tartsa meg tájékoztatóját a választás eredményéről.

Fischer György: (A tájékoztató írásos anyaga a jegyzőkönyv melléklete.)

A választás törvényes  volt, az eredmény ellen senki nem emelt kifogást. Gratulál valamennyi megválasztott képviselőnek és a polgármesternek. 

A Helyi Választási Bizottság elnökhelyettese átadja a képviselőknek és a  polgármesternek a megbízóleveleket.

2.napirendi pont: Fischer György HVB elnökhelyettes előmondása alapján a képviselő-testület tagjai leteszik az esküt. Ezután a polgármester a képviselő-testület előtt – szintén a HVB elnökhelyettesének előmondása alapján – leteszi esküjét. 

Az eskü szövege mindkét esetben:

„Én,………………………….esküszöm, hogy hazámhoz, a Magyar Köztársasághoz, annak népéhez hű leszek, az Alkotmányt és az alkotmányos jogszabályokat megtartom; az állami és szolgálati titkot megőrzöm; megbízatásomhoz híven pártatlanul, lelkiismeretesen járok el és legjobb tudásom szerint minden igyekezetemmel Dunaszekcső javát szolgálom.”

3.napirendi pont:( A korelnök előterjesztése előtt a polgármester elhagyja az üléstermet.)

Hetényi Ádámné korelnök elmondja, hogy a megválasztott főállású polgármester illetményét akkor is meg kell állapítani, ha ismételten a régi polgármestert választották meg. Ennek indoka, hogy a polgármester munkaviszonya az új polgármester megválasztásáig tart, a mi esetünkben tehát október 19-én megszűnt és október 20-án újra kezdődik. 

Viszonyításként ismerteti a korelnök az önkormányzati intézmények vezetőinek illetményét. 

A polgármester illetménye az önkormányzat rendeletében meghatározott köztisztviselői illetményalap lakosságszámtól függő - 5-6,5-ig – szorzata. Az eddigi szorzószám 6 volt, és ezt javasolja elfogadásra a testületnek most is. 

Más javaslat nem hangzott el, a testület 8 szavazattal 0 ellenében a következő határozatot hozta:

64/2002.(XI.04.)Kt. számú határozat

a polgármester illetményének megállapításáról

A képviselő-testület a polgármester illetményét az önkormányzat 2001.évi költségvetéséről szóló 3/2001.(III.1.)számú önkormányzati rendeletben meghatározott köztisztviselői illetményalap – 36000 Ft – és az 1000-2999 lakosú településhez tartozó – 5-6,5 – 6-os szorzószám szorzataként 216000 Ft-ban állapítja meg.

Határidő: 2002.október 20-tól

Felelős: Pest Éva   jegyző

Hegedüs György polgármester visszatér az ülésterembe.

4.napirendi pont: Hetényi Ádámné korelnök átadja az ülés vezetését a polgármesternek.

Hegedüs György: Mielőtt tovább folytatódna az ülés napirendje, elmondja, hogy Dunaszekcső választópolgárai többségének szavazata alapján 3.alkalommal van lehetősége polgármesterként megszólalni. Megtisztelő és örömteli tény. 

A Szavazatszámláló bizottságok október 20-án fél kettőkor végeztek a számlálással. Két óra felé derült ki, hogy kik lettek a képviselő-testület tagjai. Fontosabb tényező ez, mint a polgármester személye. Lehet kimagasló teljesítményű, szorgalmas polgármester, ha passzív a testület. Ha jó a testület, akkor az még a passzív polgármestert is munkára sarkallhatja. A 9 fős képviselő-testület  személyében módosult, de lehetőségében nagyon sokra hivatott. Ezt együttesen fogjuk bizonyítani, együttesen fogunk Dunaszekcsőért tenni.

A választás napján, az eredmény megszületésével lezárult a mások támogatása. A továbbiakban a polgármesterrel együtt Dunaszekcső javáért kell munkálkodni, együtt ennek a 10 embernek.

Most pedig az ülés napirendjét folytatva, sor kerül az alpolgármester megválasztására. 

Az alpolgármester személyére a polgármester tesz javaslatot. Mivel eddig is nagyon jól együtt tudtak dolgozni, eredményeket elérni, ezért javasolja a továbbiakban is Tóth András képviselőt társadalmi megbízatású alpolgármesternek.   Tóth András a jelölést elfogadta előzetesen és nem kérte a zárt ülés elrendelését.

Felkéri a jegyzőt, hogy tájékoztassa a képviselőket a szavazás menetéről.

Pest Éva   jegyző elmondja, hogy a szavazás titkos, a szavazólapokon a név mellett szereplő körbe kell + vagy x jellel érvényesen szavazni, a szavazólapot az urnába kell bedobni. Szükség lesz egy szavazatszámláló bizottságra, melynek tagjainak javasolja Fischer Györgyöt a HVB elnökhelyettesét és két képviselőt, Bán Ferencnét és Pappné Dobos Ildikót. 

A testület vita nélkül 9 szavazattal az alábbi határozatot hozta:

65/2002.(XI.04.)Kt.számú határozat

az alpolgármester titkos választásához szavazatszámláló bizottság létrehozásáról 

A képviselő-testület az alpolgármester titkos választásának lebonyolítására megválasztja a szavazatszámláló bizottság tagjának Fischer Györgyöt, Bán Ferencnét, Pappné Dobos Ildikót.

A szavazás idejére a polgármester szünetet rendelt el.

A szavazatszámláló bizottság elnöke ismerteti az eredményt. A 9 db szavazólap került kiosztásra, 9 db volt az urnában,  mind érvényes volt, egyöntetűen Tóth András került megválasztásra.

A szavazatszámláló bizottsági jelentés alapján a képviselő-testület a következő határozatot hozta: 

66/2002.(XI.04.)Kt. számú határozat

az alpolgármester megválasztásáról

A képviselő-testület a szavazatszámláló bizottság jelentése alapján megállapítja, hogy 

      Dunaszekcső  község alpolgármestere
                     Tóth András

Az alpolgármester megbízatása a képviselő-testület megbízatásának időtartamára, a polgármester helyettesítésére, munkájának segítésére szól.

Tóth András a megválasztott társadalmi megbízatású alpolgármester a képviselő-testület előtt letette esküjét.

Tóth András: Megköszöni a képviselőtársak bizalmát. Azon fog munkálkodni, együttműködve a polgármesterrel és a képviselőkkel, hogy rászolgáljon a most megkapott bizalomra. 

Szeretné azt is elmondani, hogy a továbbiakban is - mint eddig is - tiszteletdíj nélkül kívánja ellátni a feladatát.

Hegedüs György polgármester elmondja, hogy az alpolgármester tiszteletdíjáról is döntést kell hoznia a testületnek. 

Az elhangzottak alapján 9 szavazattal 0 ellenében a következő határozatot hozta a testület: 

67/2002.(XI.04.)Kt. számú határozat

az alpolgármester tiszteletdíjáról

A 2002.november 04-én megválasztott alpolgármester – a megelőző két választási ciklussal megegyezően – tiszteletdíj nélkül látja el a feladatát, tesz eleget az esküjében foglaltaknak.

5.napirendi pont: Hegedüs György polgármester elmondja, hogy fél éven belül átfogó SZMSZ felülvizsgálatra kerül sor. A mai alkalommal a bizottságok létrehozásáról kell dönteni. Eddig pénzügyi és szociális bizottság működött. 1994-1998 közti időben településfejlesztési bizottság is volt, de pénz hiány és személyi kérdések miatt igazából nem működött.

Javasolja a mostani ciklusban létrehozni a pénzügyi, a szociális, a településfejlesztési és az összeférhetetlenséget és vagyonnyilatkozatokat vizsgáló bizottságot, valamint idegenforgalmi tanácsnok megválasztását. A tanácsnok olyan hatáskörökkel rendelkezik, mint egy bizottság. 

A bizottságok eddig 7 főből álltak, elnök, 3 fő képviselő és külső segítők. Minden alkalommal az alakuló ülésen már megtörtént a tagok megválasztása. Most az a javaslata, hogy ma csak a bizottságokat hozzuk létre és válasszuk meg az elnökeiket. Az elnökök pedig ezután maguk gondoskodjanak a bizottság összetételéről. Javasolja, hogy ne 7, hanem 5 főből álljanak a bizottságok.

Pénzügyi bizottság elnökének javasolja Hauk Zsoltot, a Szociális bizottság elnökének Hetényi Ádámnét, a Településfejlesztési bizottság elnökének Faller Jánost és idegenforgalmi tanácsnoknak Pappné Dobos Ildikót.

A képviselő-testület ülésének napja és időpontja eddig kedd, 16 óra 30 perc volt.

Pappné Dobos Ildikó: (A javaslat írásos anyaga a jegyzőkönyv melléklete.)

Tóth András: Első hallásra nagyon szép. Ahhoz azonban, hogy mindez megfelelő tartalommal legyen kitöltve még egyszer ennyi képviselő kellene. Az elhangzott ágazatok most is működnek, folyik a munka. Nem biztos, hogy bizottságba kényszerítve jobb lenne.

Az eddigi tapasztalatunk az volt, hogy a bizottságok nehezen működtek, elsorvasztották önmagukat. 

Ha a bizottsági tagok többségének képviselőnek kell lennie, tehát 3 főnek, akkor minden képviselőnek 2-3 bizottság munkájában részt kell vállalnia. Ez pedig rendkívül sok időt fog jelenteni. Márpedig a bizottságokat létszámmal fel kell tölteni. A szociális-egészségügyi bizottságnál felsoroltak szépen hangzanak, de ravasz dolog. Ki kell deríteni, hogy mit tehet a bizottság.

Hetényi Ádámné: A képviselő nem azért van, hogy egyszer egy hónapban itt legyen az ülésen. Fontos a kapcsolat kiépítése és tartása az intézményvezetőkkel. Irányít a bizottság, nem kell megszakadni a tagjainak. El kell jutni az emberekhez, meg kell szerezni őket. Támogatja az elhangzottakat.

Bíró Boglárka: Elhangzott, hogy eddig nem működtek a bizottságok, leépítették magukat. Aki most indult képviselőként, az tenni is akar. Valóban vannak és működnek az intézmények, de  ellendolgozás tapasztalható. A bizottság koordinációs szerepével javíthat ezen a helyzeten. 

Más a véleménye a bizottsági munkáról, nem tartja megterhelőnek és tudta, hogy mit vállal, amikor elindult a választáson.

Faller János: A településfejlesztési bizottság legnagyobb problémája az volt, hogy nem rendelkezhetett összeg felett, melyből az elképzeléseit megvalósíthatta volna. 

Elegendőnek tartaná a 2+1 fős bizottságot is, és közben aktív embereket bevonni. Csak akkor tartja elfogadhatónak a bizottság működését, ha meg lesz határozva egy összeg, mellyel „gazdálkodhat”. Jó lenne, ha létrejöhetne, mert előkészített javaslatokat tehetne a testületnek.  

Pappné javaslatával kapcsolatosan elmondja, hogy egy bizottsággal lenne több, mint a polgármester javaslata volt. Ami feladatként felsorolásra került, az már működik bizottság nélkül is. De ha van ehhez jelentkező képviselő, akkor legyenek bizottságok.

Amit Tóth András mondott, azt nagyon meg kell fontolni.

Bokor Zoltánné: Ha az ellátandó feladatokat több fele osztjuk, akkor könnyebben megoldhatóak.

Hegedüs György: A kis létszámú bizottságok – 3 főre gondol – működése veszélybe kerülhet, a hiányzás miatt határozatképtelen lehet az ülés.

Lesznek párhuzamok, de a végeredmény az eredményességtől függ. A javaslatot támogatja, de nagyon oda kell figyelni a szervezésre, a munkára.

Bán Ferencné: Óriási munka lesz. A bizottságok készítsenek munkatervet, alaposan előkészített programok legyenek, nagy hangsúly kerüljön a megvalósításra és ezzel kivívjuk a lakosság bizalmát.

Hegedüs György: A nagy önkormányzatoknál a bizottságok úgy működnek, hogy mindent alaposan előkészítenek, mindent átbeszélnek, a testületnek csak döntenie kell.

Most már csak az a kérdés, hogy kik lennének a bizottsági elnökök .

Pappné Dobos Ildikó: Javaslatokat tesz az elnökök személyére.

Pénzügyi bizottság: Hauk Zsolt

Egészségügyi és szociális: Hetényi Ádámné

Összeférhetetlenségi: Bán Ferencné

Kulturális és oktatási: Bíró Boglárka

Településfejlesztési: Pappné Dobos Ildikó

Gazdasági tanácsnok: Faller János

A gazdasági tanácsnok pl. részt venne a falufejlesztés irányelveinek kidolgozásában, tartaná a kapcsolatot az intézményekkel.

Hetényi Ádámné: Amikor előadódnak a problémák lépni, tenni kell, a bizottság azonnal ülésezhet.

Hegedüs György: Operatív kérdésekben ez azért nehezen fog menni.

Pappné Dobos Ildikó: A bizottság sokkal egyszerűbben hívható össze, rugalmasabban működhet.

Hegedüs György: Vannak azért olyan dolgok, amelyek hátráltathatják és veszélyei is vannak. Nem rugalmas a bizottság sem, de azzá lehet tenni.

Bíró Boglárka: A testületnél mégis rugalmasabban működhet.

Pappné Dobos Ildikó: Elfogadott forma a bizottság, eddig is így kellett volna működni. Mindenféleképpen fontos, hogy a bizottságok saját munkatervet készítsenek.

Bokor Zoltánné: A bizottsági szintű megoldás azért jobb, mert több ember vehet benne részt, több lehet az információ.

Hegedüs György: Az ülés napját és időpontját is meg kell még tárgyalnunk. Az eddigi kedd megfelel-e?

Bíró Boglárka: Jobb lenne más nap pl. csütörtök vagy péntek, egyetemi elfoglaltságai miatt. A kezdés is korai, egy órával későbbi időpontot javasol.  

Elvárta volna, hogy az SZMSZ-t megkapja az ülés előtt. Kéri legalább 8 nappal előbb kiküldeni a meghívót, vele az írásos előterjesztéseket, mert nem lesz ideje utánanézni, és kéri részletesebben feltüntetni a meghívóban a napirendi pontokat, hogy kiderüljön mit takar. A mai ülés meghívójából sem derül ki, hogy az SZMSZ-szel kapcsolatban miről lesz szó.

Hegedüs György: Az SZMSZ átfogó felülvizsgálatára 6 hónapon belül fog sor kerülni. A mai ülésen csak a bizottságokat kívánjuk  létrehozni. 

Az ülés   napja és kezdési időpontja eddig nem okozott problémát, mindenki ide tudott érni.

Tóth András: Véleménye és tapasztalat is, hogy aki nem tud ideérni fél ötre, annak későbbi időpont sem jó. 

Bokor Zoltánné: Kéri, hogy ne a hónap első keddje legyen az ülés napja, mert akkor iskolai elfoglaltsága van.

Hegedüs György: Erre eddig is ügyeltünk, csak egy-két, halaszthatatlan esetben volt első kedden ülés. Köztes megoldásként javasolja a 17 órai kezdést.

A bizottságokkal kapcsolatban további kérdés, hozzászólás nem hangzott el, a testület 9 szavazattal 0 ellenében a következő rendeletet alkotta:

11/2002.(XI.19.)

számú

önkormányzati rendelet

a Szervezeti és Működési Szabályzatról szóló 2/1996.(III.07.)számú önkormányzati rendelet módosításáról

(Az elfogadott  módosítás a jegyzőkönyv melléklete.)

A képviselő-testület 9 szavazattal 0 ellenében a következő határozatot hozta:

68/2002.(XI.04.) Kt.számú határozat

a bizottságok elnökeinek megválasztásáról

A képviselő-testület megválasztja a Pénzügyi bizottság elnökévé Hauk Zsolt képviselőt, az Ügyrendi bizottság elnökévé Bán Ferencné képviselőt, az Egészségügyi és szociális bizottság elnökévé Hetényi Ádámné képviselőt, a Kulturális és Oktatási bizottság elnökévé Bíró Boglárka képviselőt, a Településfejlesztési bizottság elnökévé Pappné Dobos Ildikó képviselőt és gazdasági tanácsnoknak Faller János képviselőt.

A további bizottsági tagokat a  soron következő ülésen az elnökök előterjesztése alapján választja meg a testület.

Hegedüs György polgármester a képviselői tiszteletdíjakkal kapcsolatban kéri a jelenlevők javaslatait.

Tóth András: 1990 óta Dunaszekcsőn nem volt a képviselőknek tiszteletdíja. Javaslata, hogy ez most is így legyen, tehát ne legyen tiszteletdíj.

Faller János: Ugyan úgy kíván ő is a továbbiakban is képviselőként dolgozni, mint eddig. Tehát tiszteletdíj nélkül.

Bíró Boglárka: Ő másképpen gondolja. Felmerülnek költségek, melyeket nem tud felvállalni. Képviselői munkája során lehet útiköltsége, pályázati dokumentációk költségei, telefonköltségek.

Bán Ferencné: Az előző alkalommal nem tudta felmérni, hogy legyen tiszteletdíj vagy sem. Ha ezentúl komolyabban veszik a munkát, akkor biztos, hogy lesznek kiadásaik is. Számon kérni is csak akkor lehet valakitől a munkáját, ha azért juttatást is kap. Eddig nem lehetett a képviselőt felrázni, nem lehetett felelősségre vonni, ha még az ülésre sem jött el. A tiszteletdíj megvonható a képviselőtől, ha nem vesz részt a munkában.

Olvastuk, hogy a lánycsóki képviselők felajánlották a tiszteltdíjukat nemes célra. Ha megállapítjuk itt is a tiszteletdíjat mindenki eldöntheti maga, hogy azzal mit csinál. Akár egységesen is dönthetünk pl. felajánlásról.

Hegedüs György: A költségtérítés „olcsóbb” és elfogadhatóbb a tiszteletdíjnál, és a ténylegesen felmerült kiadások kerülnének elszámolásra.  Lehet azonban fix összegű is, mindenkinek egyformán, havonta egy meghatározott összeg. Ez ellen szól, hogy nem lesznek mindenkinek egyformán kiadásai.

Hetényi Ádámné: Ha becsületesen akarja a képviselő ellátni a munkáját, akkor azzal kiadások is járnak. A gépjárműhasználat, a telefonköltségek – ez mind pénz. Tehát lesznek kiadásaik, ezért támogatja a javaslatot.

Pappné Dobos Ildikó: A testületben sok új képviselő van. A meghívóból  nem derül ki, hogy itt a mai ülésen miről kell dönteni. Előkészítetlennek tartja. Erre a kérdésre sem lehetett felkészülni.

Hegedüs György: Eddig nem volt tiszteletdíj. A költségek kiszámítása nem lesz egyszerű feladat. Pl. a telefonköltségeket hogyan lehet kiszámolni és igazolni?

Tóth András: Nyilván annak, akinek olyan lesz a munkája, hogy költségei is lesznek, akkor a ténylegesen felmerült kiadásokat meg kell téríteni.

Mezőlaki Ákos: A fixösszegű költségtérítés olyan se itt, se ott megoldás. Akkor már inkább a tiszteletdíjat tartaná elfogadhatóbbnak, illetve a ténylegesen felmerült költségek megtérítése lenne a célszerű.

Hegedüs György polgármester javasolja, hogy ebben a kérdésben a testület a két hét múlva tartandó ülésén döntsön.

Kéri a képviselőket, hogy az „egyebek” között az alakuló üléshez kapcsolódó kérdéseik, hozzászólásaik legyenek.

Pappné Dobos Ildikó: Az önkormányzat anyagi helyzete miatt  felhívja a figyelmet arra, hogy november végi határidővel sok Sapard pályázati lehetőség van. Elsősorban az utakkal és az intézményekkel kapcsolatosakat tartja fontosnak, nem lenne szabad kihagyni ezeket.

Faller János: Fel kívánja hívni az új képviselőtársak figyelmét arra, hogy mindenki várja meg azt, amíg szót kap, ne vágjanak egymás szavába, kézfeltartással jelezzék, hogy szólni kívánnak.

Bán Ferencné: Az étkezési térítési díjak felülvizsgálatát illetve módosítását kívánja előterjeszteni. Javaslata, hogy nyugdíjasok és közalkalmazottak, köztisztviselők részesülhessenek kedvezményes étkeztetésben, ne kelljen vendégétkezési díjat fizetniük.

Hegedüs György: Decemberben mindenképpen dönteni kell majd a térítési díjakról. Ennek előkészítésében két bizottság már részt is vehet.

Több kérdés, hozzászólás nem volt, a polgármester az ülést berekesztette.

Kmf.

Hegedüs György                                                                                      Pest Éva  

  polgármester                                                                                            jegyző

